b"\n_START_ARTICLE_\nNupjautinis vidurkis\n_START_PARAGRAPH_\nNupjautinis vidurkis (angl. truncated mean), apkirptinis vidurkis (angl. trimmed mean) \xe2\x80\x93 statistinis centrin\xc4\x97s tendencijos matas, artimas aritmetiniam vidurkiui ir medianai. Skai\xc4\x8diuojant nupjautin\xc4\xaf vidurk\xc4\xaf naudojamas skirstinys arba imtis, kuri\xc5\xb3 galuose pa\xc5\xa1alinta vienoda dalis duomen\xc5\xb3 (paprastai nurodoma procentais, kartais tiesiog ta\xc5\xa1k\xc5\xb3 skai\xc4\x8diumi)._NEWLINE_Daugeliu atvej\xc5\xb3 galuose nupjaunami 5\xe2\x80\x9325% duomen\xc5\xb3. Taip pa\xc5\xa1alinus 25% ma\xc5\xbeiausi\xc5\xb3 ir 25% did\xc5\xbeiausi\xc5\xb3 duomen\xc5\xb3 gaunamas nupjautinis vidurkis, kuris vadinamas tarpkvartilinis vidurkis (angl. interquartile mean)._NEWLINE_Pvz., imtis i\xc5\xa1 8 duomen\xc5\xb3 apkerpama po 12,5%, nupjautinio vidurkio skai\xc4\x8diavimui lieka 6 skai\xc4\x8diai, nes atmetami minimumas ir maksimumas (ma\xc5\xbeiausia ir did\xc5\xbeiausia reik\xc5\xa1m\xc4\x97s)._NEWLINE_Mediana gali b\xc5\xabti interpretuojama kaip visi\xc5\xa1kai nupjautinis vidurkis. Kaip ir daugelio kit\xc5\xb3 apkirptini\xc5\xb3 \xc4\xafver\xc4\x8di\xc5\xb3 angl. trimmed estimators) apkirptinio vidurkio pagrindinis prana\xc5\xa1umas yra robasti\xc5\xa1kumas (angl. robustness) ir didesnis efektyvumas dirbant su mi\xc5\xa1riaisiais skirstiniais (angl. mixed distributions) ir \xe2\x80\x9esunkiauodegiais\xe2\x80\x9c (angl. heavy-tailed distribution) skirstiniais (kaip kad Cauchy skirstinys), nors ma\xc5\xbeiau efektyvus kai kuriems ma\xc5\xbeiau \xe2\x80\x9esunkiauodegiams\xe2\x80\x9c skirstiniams (pvz., normalusis skirstinys). Tarpiniams skirstiniams aritmetinio vidurkio ir medianos efektyvum\xc5\xb3 skirtumas n\xc4\x97ra labai didelis. Pvz., Stjudento t skirstiniui su 2 laisv\xc4\x97s laipsniais aritmetinis vidurkis ir mediana beveik lyg\xc5\xabs.\n_START_SECTION_\nTerminija\n_START_PARAGRAPH_\nKai kuriose Centrin\xc4\x97s Europos \xc5\xa1alyse nupjautinius vidurkius dar vadina Vindzoro aritmetiniu vidurkiu (angl. Windsor mean). Nors taip ir vadinamas, bet nupjautinis vidurkis yra kitokia statistin\xc4\x97 charakteristika nei vinzorizuotas aritmetinis vidurkis (angl. Winsorized mean). Skai\xc4\x8diuojant vinzorizuot\xc4\x85 skirstin\xc4\xaf imties duomenys apdorojami kitaip: numatytas procentas duomen\xc5\xb3 ne pa\xc5\xa1alinamas, o pakei\xc4\x8diamas did\xc5\xbeiausiais ar ma\xc5\xbeiausiais likusiais skai\xc4\x8diais._NEWLINE_Nupjautinis vidurkis, kai pa\xc5\xa1alinami tik minimumas ir maksimumas, dar vadinamas angl. modified mean 'modifikuotas aritmetinis vidurkis', ypa\xc4\x8d vadybos statistikoje.\n_START_SECTION_\nInterpoliacija\n_START_PARAGRAPH_\nKai norimas nupjauti duomen\xc5\xb3 procentas n\xc4\x97ra sveikas ta\xc5\xa1k\xc5\xb3 skai\xc4\x8dius, nupjautinis vidurkis gali b\xc5\xabti skai\xc4\x8diuojamas naudojant interpoliacij\xc4\x85 (paprastai \xe2\x80\x93 tiesin\xc4\x99) tarp artimiausi\xc5\xb3 sveik\xc5\xb3 skai\xc4\x8di\xc5\xb3. Pavyzd\xc5\xbeiui, reikia paskai\xc4\x8diuoti po 15% apkirpt\xc4\x85 nupjautin\xc4\xaf vidurk\xc4\xaf i\xc5\xa1 10 duomen\xc5\xb3 imties. Numetant po 1 kra\xc5\xa1tin\xc4\xaf ta\xc5\xa1k\xc4\x85 paskai\xc4\x8diuojamas po 10% apkirptas vidurkis. Numetant po 2 kra\xc5\xa1tinius ta\xc5\xa1kus paskai\xc4\x8diuojamas po 20% apkirptas vidurkis. Tada panaudojami \xc5\xa1ie du nupjautiniai vidurkiai ir interpoliuojant (\xc4\x8dia paskai\xc4\x8diuojant 10% ir 20% nupjautini\xc5\xb3 vidurki\xc5\xb3 vidurk\xc4\xaf) gaunamas 15% nupjautinis vidurkis. Pana\xc5\xa1iai b\xc5\xabt\xc5\xb3 skai\xc4\x8diuojamas ir 12% apkirptinis vidurkis, tik reik\xc4\x97t\xc5\xb3 skai\xc4\x8diuoti svertin\xc4\xaf vidurk\xc4\xaf: 10% apkirptinis vidurkis \xc4\xafeit\xc5\xb3 su 0,8 svertiniu koeficientu, o 20% apkirptinis vidurkis \xe2\x80\x93 su koeficientu 0,2.\n_START_SECTION_\nPrana\xc5\xa1umas\n_START_PARAGRAPH_\nNupjautinis (apkirptinis) aritmetinis vidurkis yra naudingas, nes ma\xc5\xbeiau jautrus riktams nei paprastas aritmetinis vidurkis, bet patenkinamai atspindi centrin\xc4\x99 tendencij\xc4\x85 (aritmetin\xc4\xaf vidurk\xc4\xaf) daugelio statistini\xc5\xb3 modeli\xc5\xb3 atvejais. D\xc4\x97l to jis priskiriamas robastiniams \xc4\xafver\xc4\x8diams."